Κανονισμός (ΕΚ) αριθ. 258/2002 της Επιτροπής

της 12ης Φεβρουαρίου 2002

για τον καθορισμό της απώλειας εισοδήματος και των πριμοδοτήσεων ανά προβατίνα και ανά θηλυκή αίγα στα κράτη μέλη καθώς και για την πληρωμή της ειδικής ενίσχυσης για τα αιγοπρόβατα που εκτρέφονται σε μειονεκτικές περιοχές της Κοινότητας για τη περίοδο εμπορίας 2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EK) αριθ. 2467/98 του Συμβουλίου, της 3ης Νοεμβρίου 1998, για την κοινή οργάνωση αγορών στον τομέα του προβείου και αιγείου κρέατος(1), όπως τροποποιήθηκε από τον κανονισμό (ΕΚ) αριθ. 1669/2000(2), και ιδίως το άρθρο 5 παράγραφος 6,

τον κανονισμό (EK) αριθ. 1454/2001 του Συμβουλίου, της 28ης Ιουνίου 2001, για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων και την τροποποίηση του κανονισμού (EΟK) αριθ. 1601/92 (Poseican)(3), και ιδίως το άρθρο 6,

Εκτιμώντας τα ακόλουθα:

(1) Ο κανονισμός (ΕΚ) αριθ. 2467/98 αντικαθίσταται από τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, για την κοινή οργάνωση της αγοράς στον τομέα του προβείου και αιγείου κρέατος(4). Ωστόσο, σύμφωνα με το άρθρο 31 του κανονισμού (ΕΚ) αριθ. 2529/2001, ο κανονισμός (ΕΚ) αριθ. 2467/98 θα συνεχίσει να εφαρμόζεται όσον αφορά την περίοδο εμπορίας 2001.

(2) Το άρθρο 5 παράγραφοι 1 και 5 του κανονισμού (EK) αριθ. 2467/98 προβλέπει τη χορήγηση μιας πριμοδότησης για να αντισταθμιστεί η απώλεια εισοδήματος των παραγωγών προβείου κρέατος και, σε ορισμένες περιοχές, αιγείου κρέατος. Οι περιοχές αυτές καθορίζονται στο παράρτημα Ι του κανονισμού (EK) αριθ. 2467/98 και στο άρθρο 1 του κανονισμού (EK) αριθ. 2738/1999 της Επιτροπής, της 21ης Δεκεμβρίου 1999, για τον καθορισμό των ορεινών περιοχών στις οποίες χορηγείται η πριμοδότηση για τους παραγωγούς αιγείου κρέατος(5).

(3) Κατ' εφαρμογή του άρθρου 5 παράγραφος 6 του κανονισμού (EK) αριθ. 2467/98, είχε επιτραπεί στα κράτη μέλη, αφενός, με τον κανονισμό (EK) αριθ. 1066/2001 της Επιτροπής(6) να πληρώσουν μια αρχική προκαταβολή της πριμοδότησης και της ειδικής ενίσχυσης και, αφετέρου, με τον κανονισμό (EK) αριθ. 1992/2001 της Επιτροπής(7) να πληρώσουν μια δεύτερη προκαταβολή της πριμοδότησης στους παραγωγούς προβείου και αιγείου κρέατος. Πρέπει λοιπόν να καθοριστούν οι οριστικές πριμοδοτήσεις που πρέπει να καταβληθούν για την περίοδο εμπορίας 2001.

(4) Κατ' εφαρμογή του άρθρου 5 παράγραφος 2 του κανονισμού (EK) αριθ. 2467/98, το ποσό της καταβλητέας πριμοδότησης ανά προβατίνα για τους παραγωγούς βαρέων αμνών προκύπτει από τον πολλαπλασιασμό της απώλειας του εισοδήματος που αναφέρεται στη δεύτερη περίπτωση της παραγράφου 1 του εν λόγω άρθρου επί έναν συντελεστή που εκφράζει τη μέση ετήσια παραγωγή κρέατος βαρέων αμνών ανά προβατίνα που παράγει τους αμνούς αυτούς, εκφρασμένη ανά 100 χιλιόγραμμα βάρους σφαγίου. Το άρθρο 5 παράγραφος 3 του εν λόγω κανονισμού καθορίζει τον συντελεστή για τους παραγωγούς ελαφρών αμνών σε ποσοστό 80 % του συντελεστή για τους παραγωγούς βαρέων αμνών. Το άρθρο 5 παράγραφος 5 του εν λόγω κανονισμού καθορίζει επίσης το ποσό ανά αίγα για τους παραγωγούς αιγών στο 80 % της πριμοδότησης ανά προβατίνα για τους παραγωγούς βαρέων αμνών.

(5) Κατ' εφαρμογή του άρθρου 13 του κανονισμού (EK) αριθ. 2467/98, η πριμοδότηση πρέπει να μειώνεται κατά την επίπτωση στη βασική τιμή του συντελεστή που προβλέπεται στην παράγραφο 2 του εν λόγω άρθρου. Ο συντελεστής αυτός καθορίζεται από το άρθρο 13 παράγραφος 4 σε 7 %.

(6) Δυνάμει του κανονισμού (EΟK) αριθ. 1323/90 του Συμβουλίου(8), όπως τροποποιήθηκε τελευταία από τον κανονισμό (EK) αριθ. 193/98(9), το Συμβούλιο θέσπισε ειδική ενίσχυση για τα πρόβατα και τις αίγες που εκτρέφονται σε ορισμένες μειονεκτικές περιοχές της Κοινότητας. Ο κανονισμός προβλέπει ότι η ενίσχυση χορηγείται υπό τους ίδιους όρους με αυτούς που ισχύουν για τη χορήγηση της πριμοδότησης στους παραγωγούς πρόβειου και αιγείου κρέατος.

(7) Ο κανονισμός (EK) αριθ. 1454/2001 προβλέπει την εφαρμογή ειδικών μέτρων σχετικά με τη γεωργική παραγωγή στα Κανάρια Νησιά. Τα μέτρα αυτά συνεπάγονται τη χορήγηση μιας συμπληρωματικής πριμοδότησης που καταβάλλεται στους παραγωγούς ελαφρών αμνών και αιγών υπό όρους ίδιους προς αυτούς που διέπουν τη χορήγηση της πριμοδότησης που αναφέρεται στο άρθρο 5 του κανονισμού (EK) αριθ. 2467/98. Οι όροι αυτοί προβλέπουν ότι επιτρέπεται στην Ισπανία να καταβάλλει συμπληρωματική πριμοδότηση.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβάτων και αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σημειώνεται ότι η διαφορά μεταξύ της βασικής τιμής, μειωμένης κατά την επίπτωση του συντελεστή που προβλέπεται στο άρθρο 13 παράγραφος 2 του κανονισμού (EK) αριθ. 2467/98, και της κοινοτικής αγοραίας τιμής κατά την περίοδο εμπορίας 2001 ήταν 57,108 ευρώ ανά 100 χιλιόγραμμα.

Άρθρο 2

Ο συντελεστής που προβλέπεται στο άρθρο 5 παράγραφος 2 του κανονισμού (EK) αριθ. 2467/98 καθορίζεται σε 15,91 χιλιόγραμμα.

Άρθρο 3

Η καταβλητέα πριμοδότηση για την περίοδο εμπορίας 2001 έχει ως εξής:

>ΘΕΣΗ ΠΙΝΑΚΑ>

Άρθρο 4

Κατ' εφαρμογή του άρθρου 1 παράγραφος 1 του κανονισμού (EΟK) αριθ. 1323/90, επιτρέπεται στα κράτη μέλη να καταβάλλουν μια ειδική ενίσχυση στους παραγωγούς πρόβειου και αιγείου κρέατος στις μειονεκτικές περιοχές, κατά την έννοια του κανονισμού (EΟK) αριθ. 3493/90 του Συμβουλίου(10). Η ενίσχυση αυτή ή, ανάλογα με την περίπτωση, το υπόλοιπο αυτής της ενίσχυσης αν έχουν καταβληθεί προκαταβολές σε περίπτωση εφαρμογής του κανονισμού (EK) αριθ. 1066/2001, πρέπει να καταβληθεί πριν από τις 15 Οκτωβρίου του 2002.

Άρθρο 5

Κατ' εφαρμογή του άρθρου 6 παράγραφος 3 του κανονισμού (EK) αριθ. 1454/2001, η συμπληρωματική πριμοδότηση για την περίοδο εμπορίας 2001, η οποία πρέπει να χορηγηθεί στους παραγωγούς ελαφρών αμνών και αιγείου κρέατος που είναι εγκατεστημένοι στα Κανάρια Νησιά ανέρχεται σε 2,481 ευρώ ανά προβατίνα ή/και αίγα.

Άρθρο 6

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Φεβρουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 193 της 29.7.2000, σ. 8.

(3) ΕΕ L 198 της 21.7.2001, σ. 45.

(4) ΕΕ L 341 της 22.12.2001, σ. 3.

(5) ΕΕ L 328 της 22.12.1999, σ. 59.

(6) ΕΕ L 148 της 1.6.2001, σ. 44.

(7) ΕΕ L 271 της 12.10.2001, σ. 13.

(8) ΕΕ L 132 της 23.5.1990, σ. 17.

(9) ΕΕ L 20 της 27.1.1998, σ. 18.

(10) ΕΕ L 330 της 29.11.1990, σ. 34.